Per hanc scripturam sigillo domini nostri comitis Stephani munitam futuris et presentibus notificamus quod ego Johannes Barons et uxor mea Sicilia cum filio nostro Baronet et filia Maientia et genero nostro Duranno dedimus Sancte Marie Cistercii et fratribus ibi degentibus apud Ledonium mansum unum prope puteum fundum videlicet unius baerne nichil alicui ecclesie vel homini debentem preter quod ecclesie de Balmis singulis annis IIIIor salignons censuales debet quibus solutis omni tempore vite nostre ab omni alia costuma et exactione liberum eum esse prout iuris ratio dictaverit nos monstrare promisimus. Obtulimus autem donum hoc ecclesie Cistercii super altare Dei genitricis Marie et hoc Johannes de Laudona monachus Cistercii de manu nostra suscepit apud Ledonium in ecclesia Sancti Desiderati. Iuravimus etiam propriis manibus extensis ad sacra nos hoc donum fratribus Cistercii inconcussum tenere et observare et contra omnes huius rei adversarios fideliter garantire. Hoc viderunt et audierunt Guido prior Sancti Desiderati, magister Rodulphus et frater eius Leo, Humbertus de Sancto Desiderato, Petrus Larret prepositus comitis Stephani, Girez prepositus comitis Girardi, Johannes Morez, Albericus Limarescaz, Aymonet filius Desiderati, Adalanus Girinus et Filibertus frater eius, Aimo Albus, Constantinus Preneranges, Giroldus pellifex, Addo cellerarius Cistercii, Leodegarius conversus, Johannes Pertica, et Morellus. Laurentia vero et filie eius Clemencia et Bonarda et mariti filiarum Filibertus Balbus et Filibertus Girinus laudaverunt hoc et concesserunt in presentia comitis Stephani, Johannis monachi Cistercii, Leodegarii conversi, Guidonis de Arlai, Humberti de Sancto Desiderato, Humberti de Paerna, Petri Larret et Johannis Moret, Giroldi. Et quoniam qui seminat in benedictionibus et metit post susceptam societatem orationum Cistercii dederunt nobis de beneficiis temporalibus XXXa libras Ledoniensis monete cuius tunc temporis XXXa VII solidi valebant marcham unam argenti puri. Filiberto quoque Balbo et Filiberto Girino dederunt XLa et V solidos Divionenses. Huius ergo rei seriem ad fugandas oblionis tenebras scripte mandavimus et auctoritate domini nostri comitis Stephani confirmari fecimus. Ego Stephanus comes hoc approbavi et concessi et manutendum accepi et in signum cui non liceat contradici sigilli mei formam imposui.